b'\n_START_ARTICLE_\nVite\xc5\xa1ki roman\n_START_PARAGRAPH_\nVite\xc5\xa1ki roman je zvrst dvorsko-vite\xc5\xa1ke litarature v visokem srednjem veku, nastal pa je v 12. stoletju v Franciji in se nato raz\xc5\xa1iril. Idealiziral je podobo vite\xc5\xa1tva in njegove \xc5\xbeivljenjske, moralne in socialne ideale, vrednote \xc5\xbeivljenjske sre\xc4\x8de, zvestobe ter poni\xc5\xbenosti. Snov in motivi so iz keltskih, anti\xc4\x8dnih in orientalskih mitov, pripovedk ter pravljic. Prvotno so bili pisani v verzih, v 13. stoletju pa so bili razvezani v prozo, in sicer v ljudskih jezikih stari franco\xc5\xa1\xc4\x8dini, anglonorman\xc5\xa1\xc4\x8dini, okcitan\xc5\xa1\xc4\x8dini, angle\xc5\xa1\xc4\x8dini in nem\xc5\xa1\xc4\x8dini. Glavni avtor je Chr\xc3\xa9tien de Troyes._NEWLINE_Na antiko se navezujejo Roman o Aleksandru, Roman o Troji, Roman o Tebah in Roman o Eneju, na britansko zgodovino romani o kralju Arturju, Lancelotu, Merlinu in vitezih okrogle mize, Tristanu in Izoldi, Parzivalu ter iskanju svetega Grala, na francosko romani o Karlu Velikem in o Rolandu. V 16. stoletju je bil popularen v \xc5\xa0paniji in na Portugalskem, vendar obenem kritiziran kot neresna literatura. Leta 1605 je v Cervantesovem Don Kihotu do\xc5\xbeivel svojo parodijo.\n_START_SECTION_\nZgodovina slovenskega vite\xc5\xa1kega romana\n_START_PARAGRAPH_\nSlovenski vite\xc5\xa1ki roman je eden izmed \xc5\xbeanrskih tipov zgodovinskega pripovedni\xc5\xa1tva, to je dolge zgodovinske pripovedne proze, za katero domnevamo, da se dogaja v srednjem veku in tematizira vite\xc5\xa1ko \xc5\xbeivljenje. \xc5\xa0ir\xc5\xa1i okvir vite\xc5\xa1ke povesti je srednjeve\xc5\xa1ka povest, dokaj ob\xc5\xa1irna skupina besedil z me\xc5\xa1anico motivov in tem, zna\xc4\x8dilnih za srednji vek: s \xc4\x8darovnicami, vitezi, gradovi, samostani._NEWLINE_V slovenskem zgodovinskem romanu nastopajo vitezi ve\xc4\x8d 10-krat, najpogosteje pri Jo\xc5\xbeetu Urbaniji, Miroslavu Malovrhu in Francetu Bevku, pa tudi pri Franu Deteli, Franu Jakli\xc4\x8du, Metodu Turn\xc5\xa1ku in Francu Valentinu Slemeniku. \xc5\xbdanrsko ime vite\xc5\xa1ki roman zaslu\xc5\xbei v grobem enajst del, od katerih se pet dogaja med 6. in 13. stoletjem, eno v 14. stoletju, \xc5\xa1tiri v 15. stoletju in eno v 16. stoletju. Priklju\xc4\x8dimo jim lahko \xc5\xa1e nekatere povesti in romane, ki se dogajajo v poznej\xc5\xa1ih stoletjih, vendar se z likom glavnega junaka, ki sledi vite\xc5\xa1kim idealom, navezujejo na to \xc5\xbeanrsko tradicijo. To sta dva romana Miroslava Malovrha, Zadnji rodovine Benalja in Ljubezen in juna\xc5\xa1tva strahopetnega prapor\xc5\xa1\xc4\x8daka, ki sta postavljena v 18. stoletje. V naslovu dalj\xc5\xa1ih slovenskih zgodovinskih pripovedi je vitez trikrat (O\xc5\xbebalt Ilaunig, Zadnji vitez Reber\xc4\x8dan, Jo\xc5\xbee Urbanija, Grajski vitez, in Margareta Hess-Rak, Zadnji vitez plemeniti Heldenstamm: Resni\xc4\x8dna pretresljiva ljubezenska zgodba), v podnaslovu pa dvakrat (Josip Jur\xc4\x8di\xc4\x8d, Janez Grem\xc4\x8di\xc4\x8d: Povest iz vite\xc5\xa1kih \xc4\x8dasov, Ivan Sivec, Jutro ob kresu: Povest o Adamu Ravbarju, slovenskem vitezu)._NEWLINE_\xc4\x8ce bi po vzoru Nemcev izena\xc4\x8dili vite\xc5\xa1ki in dvorski roman, bi morali upo\xc5\xa1tevati \xc5\xa1e tiste povesti, ki z gradom, gra\xc5\xa1\xc4\x8dino, gra\xc5\xa1\xc4\x8dakom ali dvorom \xc5\xbee v naslovu ka\xc5\xbeejo na svojo \xc5\xbeanrsko pripadnost. Tu izstopajo romani Jo\xc5\xbeeta Urbanije med letoma 1927 in 1935 (Gra\xc5\xa1\xc4\x8dakov morilec, Tajnost grajskega stolpa, Dedinja treh gradov, Dedinja grajskih zakladov, Grajski vitez), drugi pa so Grad Rojinje Josipa Jur\xc4\x8di\xc4\x8da, Lipni\xc5\xa1ki grad pri Radovljici Josipa Lavti\xc5\xbearja, Turn\xc5\xa1kov Stoji na rebri grad, in Siv\xc4\x8deva Krvava grajska svatba.\n_START_SECTION_\nVitezi na Slovenskem\n_START_PARAGRAPH_\nNajznamenitej\xc5\xa1i slovenski vitez je\xc2\xa0\xc2\xbbroparski vitez\xc2\xab\xc2\xa0Erazem Predjamski, ki je do\xc5\xbeivel ve\xc4\x8d literarnih upodobitev, tista iz leta 1845 (Franc Malava\xc5\xa1i\xc4\x8d, Erasem is jame: Pov\xc3\xa9st is petnaj\xc5\x9ftiga \xc5\x9ftoletja) je celo prva izvirna dalj\xc5\xa1a zgodovinska pripoved. Dramo o Erazmu Predjamskem je hotel napisati Ivan Tav\xc4\x8dar, leta 1978 ga je Sa\xc5\xa1a Vuga vzel za glavno osebo obse\xc5\xbenega romana v treh delih Erazem Predjamski ali vsa drzna in predrzna dejanja stotnika cesarjeve telesne stra\xc5\xbee ..., Ciril Gale in Vladimir Herceg pa sta ga postavila v strip._NEWLINE_Na za\xc4\x8detku slovenske pripovedne proze je besedilo, ki ga lahko beremo kot parodijo juna\xc5\xa1kega epa oziroma vite\xc5\xa1kega romana. Martin Krpan Frana Levstika spominja na San\xc4\x8da Panso iz Don Kihota. Parodija zadeva izbiro oro\xc5\xbeja in dvoboj._NEWLINE_Slovenski literarni junaki se obna\xc5\xa1ajo vite\xc5\xa1ko, tj. pogumno, kadar tako zapovedujejo dru\xc5\xbebene norme in ideali, in so negotovi, ko gre za samostojno odlo\xc4\x8danje. Poleg junaka Mlinarjevega Janeza je primer takega obna\xc5\xa1anja junak France Bregar v povesti \xc4\x8crna \xc5\xbeena, saj se ne zmeni za nesre\xc4\x8do, ki jo povzro\xc4\x8da, temve\xc4\x8d sledi svoji fiksni ideji, za kar je na koncu nagrajen.'